SL Uradni list Evropske unije C 326/11

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 326/09

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„QUESO DE MURCIA AL VINO“

Št. ES: ES-PDO-0105-01061-12.11.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  Ime proizvoda — ☒ Opis proizvoda —  Geografsko območje — ☒ Dokazilo o poreklu — ☒ Metoda pridobivanja — ☒ Povezanost — ☒ Označevanje — ☒ Nacionalne zahteve —  Drugo (navedite)

2. Vrsta spremembe

— ☒ Sprememba enotnega dokumenta ali povzetka —  Sprememba specifikacije registriranega ZOP ali ZGO, za katerega enotni dokument in povzetek nista bila objavljena —  Sprememba specifikacije, pri kateri objavljenega enotnega dokumenta ni treba spremeniti —  Začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi

3. Spremembe

Uvod

Specifikacija zaščitene označbe porekla „Queso de Murcia“ se loči od zaščitene označbe porekla „Queso de Murcia al vino“. Besedila, ki se ne nanašajo na navedeno označbo („Queso de Murcia al vino“), se odstranijo iz nove specifikacije.

Izvedene spremembe in razlogi za te spremembe so navedeni spodaj.

Opis proizvoda

— Surovina: mleko — Zahteve v zvezi z bakterijsko obremenitvijo in prisotnostjo farmakološko aktivnih snovi so prilagojene tako, da izpolnjujejo zahteve, določene v veljavni zakonodaji. — Sklic na sestavne lastnosti mleka „na kmetiji“ se črta, saj so zahteve določene za mleko kot surovino, ki je namenjena za proizvodnjo zaščitenih sirov, te zahteve pa morajo biti vedno izpolnjene, kadar je mleko na kmetiji ali v sirarni. — Najmanjša vsebnost maščobe v mleku se zmanjša s 5 % na 4,7 %. Vsebnost maščobe v murcijskem kozjem mleku z živinorejskih kmetij v murcijski regiji Grenada se postopno manjša v prvih šestih mesecih leta in doseže najnižjo raven (4,7 %) v mesecu juliju. Proizvodnja mleka na 176 kozjerejnih kmetijah v registru živinorejskih gospodarstev Regulativnega sveta se je v letu 2012 povečala na 17 914 841 litrov. Od tega se le 3 127 613 litrov uporabi za proizvodnjo sira ZOP, pod pogojem, da testi pokažejo, da ima najmanj 5-odstotno vsebnost maščobe, kot je zahtevano v izvirni specifikaciji. Ta sprememba je predlagana na podlagi scenarija, v katerem je predvideno, da bodo glede na trajno rast proizvodnje teh sirov v preteklih letih v prihodnosti potrebne vedno večje količine mleka s teh živinorejskih kmetij. Poleg tega je treba omeniti dejstvo, da je bila v izvirni specifikaciji primerno predpisana najmanjša vsebnost maščobe, ki je znašala 5 %, vendar je to povprečna količina za to pasmo koz za celo leto. To je zelo generična številka, pri čemer je mogoče potrditi, da ta številka ne opisuje ali kakor koli dovoljuje cikličnega razvoja vsebnosti maščobe, ki običajno lahko dosega najmanjše vrednosti, ki so blizu številke, navedene v tej zahtevi za spremembo. — Kislost se meri le s pH, saj je ta način natančnejši od meritve stopnje na lestvici Dornic.

— Končni proizvod: Velikost sira se poveča zaradi prilagoditve na nove zahteve trga. Za opredelitev tega povečanja je bila izvedena nova analiza, v kateri sta bila proučena najnižji in najvišji ekstrem novega predstavljenega obsega (pripravljena z uporabo novih parametrov, določenih v točki E nove specifikacije „metoda proizvodnje“), pri čemer je ta analiza pokazala, da so fizikalne, kemične in organoleptične značilnosti, ki so zahtevane v izvirni specifikaciji, izpolnjene.

Fizikalne značilnosti

Za prilagoditev na novo dovoljeno velikost nova specifikacija zahteva naslednje:

— teža: od 300 g do 2,6 kg,

— največji premer: 190 mm,

— največja višina: 100 mm,

— razmerje med premerom in višino: od najmanj 1,5 do največ 2,2.

Te značilnosti povzemajo in poenostavljajo informacije v izvirni specifikaciji. Vzpostavljajo največji premer in višino kosov sira, pri čemer uvajajo razmerje premer/višina za zagotavljanje sorazmernosti sirov.

Opisano razmerje med premerom in višino (1,5–2,2) izhaja tudi iz najmanjše in največje višine (7–9 cm) ter najmanjšega in največjega premera (12–18 cm) izvirne specifikacije. Razmerje zagotavlja, da sir ohranja obliko izvirnika, ne glede na to, katero velikost modela uporabljajo posamezne sirarne, pod pogojem, da sir tehta med 300 g in 2 600 g.

Priloženo je „Poročilo o oceni predlaganih sprememb fizikalnih značilnosti murcijskega vinskega sira ZOP“, ki je podporna študija z univerze v Murcii in v katerem je bilo ugotovljeno, da nove oblike ohranjajo izvirne kemične in organoleptične značilnosti.

Organoleptične značilnosti

Oddelek o organoleptičnih značilnostih se razširi, da vključuje podrobnejši opis skorje in testa.

Nova specifikacija se razširi in spremeni z naslednjim opisom:

SKORJA: — Konsistenca: čvrsta. — Barva: kostanjevo vijolična. — Videz: gladka skorja (brez odtisov), fine, nerazpokane ravne ali rahlo ukrivljene stranice.

TESTO: — Konsistenca: čvrsta in elastična. — Tekstura: enotna, kremna, mastna in brez kakršne koli zrnatosti. — Videz/struktura: testo nima lukenj ali ima včasih luknje mehanskega izvora. — Barva: bela brez leska, z odtenki od barve slonovine do rumenkasto rjave v večini suhih kosov. — Aroma: povprečna do nizka intenziteta. Prisotne so mlečne in živalske (kozje) arome. Na zunanjem delu skorje je mogoče čutiti aromo rdečega vina ali vinske kleti. — Okus: nizke do srednje intenzitete, vendar vztrajen. Priokusi povprečne kislosti in slanosti. Lahko ima sledi svežih mlečnih arom (kozje mleko, smetana/maslo). Kislost se s starostjo zmanjšuje, nasprotno velja za slanost in okus, ki se povečujeta.

Elementi, ki zagotavljajo, da proizvod izvira z območja

Naslednja zahteva se uvede, da se poreklo proizvoda vedno ohrani:

„Sirarne morajo imeti sisteme proizvodnje, ki preprečujejo mešanje z drugimi proizvodi.“

Enako velja za zorilnice in skladišča, v katerih mora biti ta proizvod ustrezno označen in hranjen ločeno od drugih sirov, ki niso zajeti v zaščiteno označbo porekla.

Naveden je sklic na količino sekundarnih etiket, ki jih uporabljajo proizvajalci in ki temeljijo na količini, velikosti proizvedenega sira in oblikah, v katerih je prodan (celi sir, deli, narezan ali nariban sir).

Opis metode za pridobivanje proizvoda

Specifikacija zaščitene označbe porekla „Queso de Murcia al vino“ na podlagi vzpostavljenega standarda pasem opredeljuje morfološke zahteve, ki jih morajo izpolnjevati samice murcijske pasme koz, katerih mleko je namenjeno za proizvodnjo sira, ki je zajet v to označbo. Naključni tok frekvence genov ni bil upoštevan v času pisanja izvirne specifikacije, zaradi česar je treba v novo specifikacijo nujno uvesti kvalifikacijo, ki dovoljuje 3 % morfoloških okvar v murcijski pasmi, ki nastanejo zaradi naključnega toka frekvence genov.

Spremembe za podrobnejši opis metode proizvodnje

— Omejitev pogostosti molže na enkrat dnevno se odpravi. To je posledica tehnološkega napredka, ki je bil v zadnjih letih dosežen v zvezi z opremo za mleko in sistemi za nadzor kakovosti mleka, ki omogočajo molžo teh koz dvakrat dnevno, kot velja za ostale pasme koz in ovac molznic.

— Za podrobnejši opis metode dela se opis faze odcejanja doda k fazi obdelave sirnine. Doda se naslednji odstavek: „Po obdelavi sirnine se nastala sirotka odcedi, sirnina pa ostane na voljo za fazo dajanja v kalup.“

Pojem „pravilna“ se črta iz sklica na konsistenco sirnine, saj to ni posebna zahteva.

— Določijo se možni načini dajanja sirnine v kalupe: „ročno ali mehansko“.

— Za podrobnejši opis postopka se doda oddelek o odstranjevanju sira iz kalupa: „Odstranjevanje sira iz kalupa. Ko čas, ki je potreben za stiskanje sirnine, preteče, se sir odstrani iz kalupov.“

— Faza zorenja skupaj s fazami obračanja in pranja opredeljuje kopanje sira v vinu med zorenjem. Določa tudi najkrajši čas zorenja za 500-gramske ali manjše kose, in sicer na 30 dni.

— V fazi zorenja murcijskega vinskega sira se sir kopa v rdečih vinih, ki so proizvedena v regiji Murcia in zajeta v nekatere od njenih priznanih geografskih označb, vključno z vrsto Monastrell, ki je najbolj značilna in tipična za območje. Glede na pregled raznolikih literarnih virov je za ta vina značilna njihova močna barva, ki je splošno močna rdeče vijolična barva z dodatki vijolične, in njihova visoka raven kemičnih sestavin, kot so tenini, polifenoli in antociani, zaradi katerih dobi skorja sira svojo značilno barvo in okus. Sklic na „dvojno testo“ v specifikaciji se črta, ker ta značilnost ni opredeljena ali razvrščena v zadevni zakonodaji. V praksi vsaka sirarna določa število kopanj v vinu, čas, ki ga siri preživijo v kopeli, ter kako pogosto je vino zamenjano, pri čemer išče empirični način za optimizacijo kombinacije teh dejavnikov za doseganje želenih rezultatov ob upoštevanju barve in arome skorje, v skladu z zahtevami, ki so določene v specifikaciji.

Spremembe metode proizvodnje

— Sklic na filtriranje mleka se črta, saj trenutni sistem molže vključuje filter, zato ta faza ni več potrebna. Enako velja za mleko, ki je raztovorjeno ali skladiščeno v posodah ter nato pasterizirano, saj imajo posode in oprema za pasterizacijo filtre, ki preprečujejo nečistoče v mleku.

— Čas, namenjen zasirjenju, se skrajša s 40 do 60 minut na 30 do 60 minut. Razlogi za spremembo so: — obstoj novih sirnin na trgu z različnimi stopnjami intenzitete in aktivnejši agenti mlečne fermentacije, — rahle spremembe sestave mleka (vsebnost maščobe in beljakovin) so odvisne od točke na krivulji laktacije, ko je bilo mleko proizvedeno.

— V fazi rezanja sirnine ni več določena velikost sirnega zrna po rezanju sirnine, saj se to šteje za merilo, ki ga mora vsak proizvajalec določiti glede na postopek, ki ga uporablja. V vsakem primeru mora končni proizvod izpolnjevati zahteve, ki so določene v specifikaciji.

— Čas stiskanja se skrajša z 2 do 4 ure na 1 do 4 ure. Razlog za spremembo je, da nove manjše velikosti sirov potrebujejo manj časa za stiskanje.

— Zahteva za največjo solno koncentracijo največje vrednosti 20° Bé se odpravi. Čas, ko je proizvod hranjen v slanici, je ohranjen, o koncentraciji slanice pa odloča gospodarski subjekt, pod pogojem, da končni proizvod izpolnjuje zahteve, ki so določene v specifikaciji.

— Relativna vlaga zorilnic se prilagodi na trenutne metode dela, pri čemer se spremeni z najmanj 80 % na 70–90 %, ne da bi to vplivalo na zahteve za končni proizvod, ki so določene v specifikaciji.

Spremembe v skladu z veljavno zakonodajo

— Temperatura skladišča in sistemov, ki se uporabljajo za zbiranje in prevoz mleka, mora biti usklajena z zahtevami ustrezne zakonodaje (nepakirani prevoz v hlajenih posodah in temperatura v posodi mora biti ≤ 6 °C).

— Encimi, ki se uporabljajo v sirnini, se spremenijo iz tistih, ki jih sprejme nadzorni organ, na tiste, ki morajo biti v skladu z ustrezno zakonodajo (številka dovoljenja in certificirani za uporabo živil).

— Različni kalupi, ki so na voljo na trgu in so odobreni z ustrezno zakonodajo (številka dovoljenja in certificirani za uporabo živil), se lahko uporabijo brez predhodne odobritve nadzornega organa, pod pogojem, da so ustrezne velikosti, da imajo siri po zorenju opredeljeno obliko, dimenzije in težo.

Povezanost

Nekateri vidiki in oddelki Posebnosti geografskega območja so pojasnjeni in povzeti.

Oddelek (a) Zgodovinske izvirne specifikacije je posodobljen, pri čemer se črtajo nekateri odstavki, ki se sklicujejo le na svež ali suhi murcijski sir, kot so:

„Običaj proizvodnje doma narejenega svežega sira je obstajal v vsej regiji Murcia itd.“

Črtane so bile tudi nekatere informacije, ki so zdaj zastarele ali ki enostavno opisujejo situacijo v sektorju v času predložitve prve vloge za registracijo, in sicer:

„ki se zdaj imenuje Acrimur in ima 54 murcijskih živinorejcev, je odgovoren za rodovniško knjigo pasem, pri čemer vzdržuje nadzor pasem in mleka prek centra Núcleo (Nucleomur).“

„in do leta 2000 bosta dodani dve novi sirarni, ki sta trenutno v gradnji, z zmogljivostjo 1 000 l/dan.“

„Siri, na katere se nanašajo zahtevane zaščite, so bili regulirani z Odredbo Direktorata za kmetijstvo, živinorejo in ribištvo z dne 11. junija 1990 o posebni uredbi kozjih sirov, ki jih zajema označba „Producto de Calidad de Murcia“ („Kakovostni murcijski proizvod“). Glede na potrebo po odstopanju in v skladu z nasvetom Komisije je bila sprejeta odločitev, da se zaprosi za označbo porekla.“

„Sektor je nedavno postal bolje organiziran zaradi ustanovitve Zveze sirarjev regije Murcia (Asociación de Fabricantes de Queso de la Región de Murcia — Aquemur), sestavljene iz osmih sirarn, ki proizvedejo približno 25 000 litrov kozjega mleka na dan in delujejo za ohranitev posebnega značaja regionalnih sirov, preprečevanje izvoza mleka v tujo industrijo ter izboljšanje kakovosti in cene tega mleka ter sira, ki je iz njega proizveden.“

Iz oddelka (b) Naravno okolje se med drugim črtajo naslednje informacije, ki ne dodajo nobene vrednosti k povezanosti med proizvodnjo in njeno okolico:

„Za območje, kjer je mleko murcijskih koz proizvedeno in predelano v sir, je značilna zelo raznolika topografija in pokrajina itd.“

„Relief je zapleten z visokim Betiskim gorovjem na severovzhodu. Z geološkega vidika itd.“

„Območje je leta 1996 posejano s poljščinami itd.“

Izjava, da je ta pasma koz pomolzena enkrat dnevno, se črta iz oddelka (c) Pogoji za vzrejo in krmljenje izvirne specifikacije. Iz tega oddelka se črtajo tudi nekateri razmnoževalni vidiki, ki ne vplivajo na oddelek, kot so „genski napredek, vpliva na samce itd.“.

Posebni predpisi o narezanem, naribanem in pakiranem siru itn.

Za prilagoditev novim tržnim trendom se sir lahko prodaja po delih, narezan ali nariban, pod pogojem, da je sir pakiran in da je mogoče določiti njegovo poreklo.

Sir, ki je razdeljen na dele, narezan ali nariban, lahko enako kot celi sir proizvajajo in nato pakirajo obrati zunaj območja proizvodnje, ki so sprejeli in izpolnjujejo vzpostavljen akcijski protokol za zagotavljanje sledljivosti porekla končnega proizvoda. Ta sprememba je izvedena za uskladitev s točko 8 Uredbe (ES) št. 1898/2006.

Označevanje

Specifikacija vključuje logotip zaščitene označbe porekla „Queso de Murcia al vino“ za ustrezno identifikacijo proizvoda.

Zakonodaja

Nacionalna in regionalna zakonodaja se posodobita.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„QUESO DE MURCIA AL VINO“

Št. ES: ES-PDO-0105-01061-12.11.2012

ZGO ( ) ZOP ( X )

1. Ime

„Queso de Murcia al Vino“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz 1. točke

To je masten sir s stisnjenim testom, ki je opran, ne skuhan.

Po zorenju ima naslednje značilnosti:

— Fizikalne: — Oblika: cilindrična s pravilnimi, gladkimi robovi in rahlo ukrivljenimi stranicami. — Teža: od 300 g do 2,6 kg. — Največji premer: 190 mm. — Največja višina: 100 mm. — Razmerje med premerom in višino: od najmanj 1,5 do največ 2,2.

— Kemične: — Maščoba: najmanj 45 % suhe snovi. — Beljakovine: najmanj 32 % suhe snovi. — Suha snov: najmanj 55 %. — pH: najmanj 5, ko je vzet iz slanice.

— Organoleptične: — SKORJA: — Konsistenca: čvrsta. — Barva: kostanjevo vijolična. — Videz: gladka skorja (brez odtisov), fine, nerazpokane ravne ali rahlo ukrivljene stranice. — TESTO: — Konsistenca: čvrsta in elastična. — Tekstura: enotna, kremna, mastna in brez kakršne koli zrnatosti. — Videz/struktura: testo nima lukenj ali ima včasih luknje mehanskega izvora. — Barva: bela brez leska, z odtenki od barve slonovine do rumenkasto rjave v večini suhih kosov. — Aroma: povprečna do nizka intenziteta. Prisotne so mlečne in živalske (kozje) arome. Na zunanjem delu skorje je mogoče čutiti aromo rdečega vina ali vinske kleti. — Okus: nizke do srednje intenzitete, vendar vztrajen. Priokusi povprečne kislosti in slanosti. Lahko ima sledi svežih mlečnih arom (kozje mleko, smetana/maslo). Kislost se s starostjo zmanjšuje, nasprotno pa velja za slanost in okus, ki se povečujeta.

3.3 Surovine (samo za predelane proizvode)

Mleko, iz katerega so predelani zaščiteni siri, mora biti popolnoma naraven proizvod, pridobljen od murcijskih koz z živinorejskih kmetij z geografskega območja, ima pa naslednje značilnosti:

— Bakterijska obremenitev mora biti ≤ 1 500 000 kolonij mikroorganizmov na ml.

— Brez farmakološko aktivnih snovi.

— Analitične značilnosti mleka morajo biti naslednje: — beljakovine: najmanj 3,4 %, — maščoba: najmanj 4,7 %, — skupni suhi ekstrakt: najmanj 13,4 %, — pH: najmanj 6,5.

3.4 Krma (samo za proizvode živalskega izvora)

Krma koz je v skladu s tradicionalnimi praksami in prihaja neposredno s pašnikov in/ali podproizvodov z območja proizvodnje.

Krma murcijskih koz izvira iz:

— sezonske paše na naravnem rastlinstvu, zlasti grmišču, skromne hranilne vrednosti, vendar s posebnimi značilnostmi, ki vplivajo na organoleptične značilnosti sira,

— stalne uporabe podproizvodov, zlasti žitne slame, vej vinske trte, vej oljčnega drevesa, mandljevih lupin, pulpe agrumov, pulpe rdeče pese in odpadkov konzervne industrije, ki so v izobilju v regiji Murcia,

— dodatka visokohranljive vrednosti, ki temelji na semenih in senu lucerna.

3.5 Posebni proizvodni postopki, ki jih je treba izvajati na opredeljenem geografskem območju

Različne faze, vključene v proizvodnjo mleka ter predelavo in zorenje murcijskega vinskega sira, morajo biti izvedene na določenem gospodarskem območju.

3.6 Posebna pravila za rezanje, ribanje, pakiranje itn.

Sir „Queso Manchego al vino“ se lahko prodaja v kosih, narezan ali nariban, vendar mora biti v embalaži, pri čemer mora biti mogoče določiti njegovo poreklo.

Sir, ki je razdeljen na dele, narezan ali nariban, lahko enako kot celi sir proizvajajo in nato pakirajo obrati zunaj območja proizvodnje, ki so sprejeli in izpolnjujejo vzpostavljen akcijski protokol za zagotavljanje sledljivosti porekla končnega proizvoda.

3.7 Posebna pravila za označevanje

Na etiketah in oštevilčenih hrbtnih etiketah mora biti obvezno navedeno: Zaščitena označba porekla „Queso de Murcia al vino“ ali ZOP „Queso de Murcia al vino“.

Poleg tega morajo imeti vsi siri hrbtno etiketo, ki jo izda nadzorni organ Regulativnega sveta, z logotipom ZOP, in sicer tako, da ne more biti ponovno uporabljena.

4. Kratka opredelitev geografskega območja

Geografsko območje zajema vse občine province Murcia na jugovzhodu Španije.

5. Povezanost z geografskim območjem

5.1 Posebnosti geografskega območja

(a) Zgodovinske

Glede na predelavo murcijskega kozjega mleka v sir je v knjigi „La Cabra Murciana: su explotación, cuidados y mejora“, objavljeni leta 1922, A. Panés zapisal, da se je ta sir proizvajal in užival v mestih Jumilla in Yecla ter celo izvažal v Alicante. Sir je zorel z uporabo koagulacije mleka, pri čemer se je uporabljalo sirilo kozlička, macerirano v vinu, ko pa se je oblikovala masa, je bil sir položen v majhne kalupe in obdelan s soljenjem in vlaženjem kosov z vinom. To je bilo večkrat ponovljeno, kar je siru dalo odličen okus, ki je bil visoko cenjen na trgu.

V priročniku o siru, sirarjih in ljubiteljih sira z naslovom „Manual de Quesos, Queseros y Quesómanos“ (Canut, 1988) je opisana tradicija proizvodnje kozjega sira v vseh domovih kozjerejcev v regiji Murcia, ki ni bil le za domačo uporabo, temveč se je tudi prodajal na lokalnem območju.

(b) Naravne

Regija Murcia je najbolj suh del Evrope, saj ima zelo različen tip podnebja z redkimi padavinami in visokimi temperaturami, zaradi česar je vode malo, ter Sredozemlju podobnim rastlinstvom, ki ima po naravi več grmičevja in ni zelo travnato.

Z vidika živinorejcev je na voljo veliko travinja, bogatega z espartom, usnaticami in brškinovkami, ki se običajno uporabljajo za ekstenzivno živinorejo.

(c) Pogoji za vzrejo in krmo

Murcijske koze so spolno aktivne vse leto, zaradi česar je proizvodnja mleka manj sezonska.

Tradicionalne prakse krmljenja koz z neposrednimi zalogami sezonskih pašnikov, podproizvodov in nekaterih visokohranljivih dodatkov z območja proizvodnje zagotavljajo prepoznavne značilnosti, ki vplivajo na nekatere organoleptične vidike sira.

5.2 Posebnosti proizvoda

Prva značilnost, zaradi katere je murcijski sir poseben, je murcijsko kozje mleko, ki je mednarodno priznano zaradi svoje posebej visoke vsebnosti maščobe in beljakovin, ki skupaj z metodo proizvodnje daje sirom zelo tipične organoleptične značilnosti, zaradi katerih se razlikujejo od drugih sirov podobnega videza.

Drugi enako pomemben dejavnik, zaradi katerega je ta sir tako poseben, sta barva in aroma skorje, ki nastaneta zaradi kopeli v rdečem vinu. Starodavna praksa, ki je bila dokumentirana v tej regiji, daje skorji proizvoda zelo tipično naravno vijolično barvo, zaradi katere je ta sir popolnoma drugačen od drugih vrst sira, ki se proizvajajo v Španiji.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Regija Murcia je bila skozi svojo zgodovino geografsko območje, za katero je bilo značilno polsušno podnebje, ugodno za vzrejo preproste in produktivne pasme koz, kot je pasma Murciano-Granadina. Zaradi pomanjkanja prehrambenih virov se je razvila cela lokalna kultura živinoreje in proizvodnje sira, v kateri so ljudje imeli ključno vlogo, ko je bilo treba razvijati strategije za izkoriščanje virov (zlasti slabih pašnikov in kmetijskih podproizvodov) in predelavo pokvarljivega proizvoda, kot je mleko, v predelan proizvod, kot je ta sir. V tej regiji starodavna dejavnost proizvodnje sira poteka že stoletja, pri čemer se uporabljajo nekateri postopki in tehnike, ki jasno razlikujejo murcijski vinski sir, na primer pranje sirnine ali staranje sirnine v vinskih kopelih. Ta dejavnost, ki je tudi dokumentirana, zagotavlja razvoj in ohranitev nabora človeških dejavnikov, ki so povezani s proizvodnjo in predelavo kozjega mleka, kar je omogočilo, da sta se ta dejavnost in proizvod ohranila vse do danes.

Sklic na objavo specifikacije

(člen 5(7) Uredbe (ES) št. 510/2006 (4))

http://www.carm.es/web/pagina?IDCONTENIDO=895&IDTIPO=11&RASTRO=c214$m1185,34701

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Prim. opombo 3.